กต. เผยความคืบหน้าการฉีดวัคซีนให้ชาวต่างชาติในไทย
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ยืนยันว่า  กระทรวงการต่างประเทศ ได้มีการประสานงานกับศูนย์ฉีดวัคซีนสถานีกลางบางซื่อและกระทรวงสาธารณสุขอย่างต่อเนื่อง เพื่อให้บริการฉีดวัคซีนแก่ชาวต่างชาติอย่างทั่วถึง ตามนโยบายของรัฐบาล ที่ต้องการฉีดวัคซีนให้แก่บุคคลทุกสัญชาติที่อาศัยอยู่ในประเทศไทย เพื่อป้องกันการแพร่ระบาดของโควิด-19 ในประเทศไทยให้ได้โดยเร็วที่สุด โดยขณะนี้ ที่ศูนย์ฉีดวัคซีนสถานีกลางบางซื่อ นอกจากจะเปิดให้บริการฉีดวัคซีนแก่ประชาชนชาวไทย ยังเปิดให้บริการแก่ชาวต่างชาติที่อาศัยอยู่ในประเทศไทยด้วย โดยชาวต่างชาติที่มีอายุ 75 ปีขึ้นไป สามารถเดินทางมารับการฉีดวัคซีนได้โดยไม่ต้องลงทะเบียนล่วงหน้า หรือแบบ Walk-in ส่วนชาวต่างชาติที่มีอายุ 60 ปีขึ้นไป ต้องลงทะเบียนล่วงหน้าผ่านระบบลงทะเบียนของกรมการกงสุล  ทางhttps://forms.gle/ULAqvx8eiDoX3v5Q9 และจะได้รับแจ้งวัน-เวลานัดหมายให้มารับการฉีดทาง SMS หรืออีเมล์ รวมทั้งจะพัฒนาระบบการให้บริการฉีดวัคซีนแก่ชาวต่างชาติให้มีประสิทธิภาพยิ่งขึ้น โดยเฉพาะในกลุ่มชาวต่างชาติที่มีอายุเกิน 60 ปีขึ้นไป ซึ่งคาดว่าจะสามารถจัดนัดหมายการฉีดได้วันละประมาณ 200-300 คน และจะขยายบริการระบบการลงทะเบียนล่วงหน้า เพื่อฉีดวัคซีนให้แก่ชาวต่างชาติกลุ่มอายุอื่นๆ ได้ต่อไป สำหรับข้อมูลการฉีดวัคซีนให้แก่ชาวต่างชาติ ที่ศูนย์ฉีดสถานีกลางบางซื่อ ระหว่างวันที่ 19-24 กรกฎาคม 2564 ได้ฉีดให้ชาวต่างชาติไปแล้ว 852 คน และในวันที่ 25 กรกฎาคม 2564 ซึ่งเป็นวันแรกที่ได้ทำการนัดหมายชาวต่างชาติอายุ 60 ปีขึ้นไปมาเข้ารับการฉีด สามารถฉีดให้ชาวต่างชาติได้ถึง 1,516 คน รวมชาวต่างชาติที่ได้รับวัคซีนที่ศูนย์ฉีดวัคซีนฯ แล้วรวม 2,368 คน